#### PATVIRTINTA

Kauno technologijos universiteto

rektoriaus 2019 m. lapkričio 29 d.

įsakymu Nr. A-760

**MAINŲ STUDIJŲ ORGANIZAVIMO PAGAL ERASMUS+ PROGRAMĄ TVARKOS APRAŠAS**

**I SKYRIUS**

**BENDROSIOS NUOSTATOS**

1. Mainų studijų organizavimo pagal ERASMUS+ programą (toliau – Programa) tvarkos aprašas (toliau – Tvarka) reglamentuoja Kauno technologijos universiteto (toliau –Universitetas) studentų išvykstamojo mobilumo organizavimo ir finansavimo sąlygas, mobilumo veiklos vykdymą, apmokėjimą, atsiskaitymą ir rezultatų įskaitymą, nustato Programoje dalyvaujančių studentų teises ir pareigas.
2. Tvarka yra įgyvendinama vadovaujantis Programos vadovu, pateiktu interneto svetainėje <https://ec.europa.eu/programmes/erasmus-plus/resources/programme-guide>, programos ERASMUS+ KA103 projekto dotacijos sutartimi ir jos priedais, Valstybės biudžeto lėšų, skirtų mokslo ir studijų institucijoms tarptautinėms aukštojo mokslo programoms vykdyti, naudojimo tvarkos aprašu, patvirtintu Lietuvos Respublikos švietimo ir mokslo ministerijos 2016 m. vasario 12 d. įsakymu Nr. V-91, ir kitomis galiojančiomis Universiteto tvarkomis, reglamentuojančiomis studentų dalyvavimą tarptautinio mobilumo programose.

**II SKYRIUS**

**MOBILUMO ORGANIZAVIMO IR FINANSAVIMO SĄLYGOS**

1. Mainų Programos studijose gali dalyvauti studentai, registruoti Universitete ir studijuojantys laipsnį suteikiančią programą, kurią pabaigus suteikiamas pripažįstamas kvalifikacinis ar mokslo laipsnis (iki daktaro laipsnio imtinai), arba kvalifikaciją suteikiančią profesinių studijų programą.
2. Mainų Programos studijos galimos tik su Programoje dalyvaujančių šalių aukštojo mokslo institucijomis, kurioms suteikta „Erasmus“ aukštojo mokslo chartija (angl. Erasmus Charter for Higher Education) ir su kuriomis pasirašyta ERASMUS+ tarpinstitucinė bendradarbiavimo sutartis.
3. Studentai mobilumo veiklą gali vykdyti bet kurioje Programoje dalyvaujančioje šalyje, kuri nėra siunčiančiosios organizacijos šalis ar šalis, kurioje studentas gyvena studijų metu.
4. Atrankos ir konkurso kriterijus Programos mainų studijoms nustato aukštojo mokslo institucija, kurioje studentas studijuoja.
5. Programos mainų studijoms finansuoti gali būti naudojamos Europos Komisijos ir Lietuvos Respublikos valstybės biudžeto lėšos, skirtos Programai finansuoti. Dotacijos dydžius nustato Europos Komisija.
6. Išnaudojus akademiniams metams skirtą finansavimą, papildomiems kandidatams, kurie atitinka visus Programos ir atrankos kriterijus, gali būti siūloma tapti Programos studentais su nuline stipendija. Nulinę stipendiją gaunantys studentai atitinka visus studentų mobilumo kriterijus ir naudojasi visomis Programos teikiamomis galimybėmis, išskyrus paramos skyrimą. Mobilumo išlaidoms padengti jie gali gauti kitos rūšies stipendiją, kurią skiria ne Nacionalinė agentūra, o, pvz., ministerija, regiono valdžios institucijos, aukštojo mokslo institucija.
7. Programos finansavimas skiriamas kaip priedas prie Universiteto ar kitų skiriamų stipendijų, t. y. studijų užsienyje metu nacionalinių stipendijų, įmokų ir paskolų mokėjimas nenutraukiamas. Studentai taip pat privalo mokėti įprastus akademinius mokesčius Universitetui ir vykdyti kitas sąlygas, numatytas studento studijų sutartyje su Universitetu.
8. Papildomas finansavimas gali būti skiriamas specialiųjų poreikių turintiems studentams. Dėl finansavimo studentas turi kreiptis į Akademinio mobilumo skyrių. Sprendimą dėl paramos skyrimo specialiųjų poreikių atveju priima Institucinis ERASMUS+ koordinatorius ir teikia paraišką Nacionalinei agentūrai (toliau – Švietimo mainų paramos fondui) dėl papildomos dotacijos su specialiųjų poreikių turinčių asmenų dalyvavimu mobilumo veikloje susijusioms išlaidoms padengti. Studentui pateikus pagrindžiančius dokumentus, finansavimas skiriamas kompensuoti papildomas išlaidas, t. y. už priemones ir / ar paslaugas, priklausomai nuo specialiųjų poreikių, ligos / negalios pobūdžio. Šių išlaidų poreikis turi būti pagrįstas medicininiais dokumentais, t. y. priemonių ir / ar paslaugų, kurioms prašomas papildomas finansavimas, poreikis turi būti patvirtintas gydytojo išduotame išraše iš medicininių dokumentų, kuriame turi būti aiškiai ir tiksliai nurodyta, kokių ir kiek paslaugų reikės studijų užsienyje laikotarpiu. Papildomas finansavimas grindžiamas realiai patirtomis išlaidomis.
9. Universiteto studentai (Lietuvos piliečiai ir užsieniečiai) iš socialiai remtinų grupių, dalyvaujantys studijų mobilumo veikloje, gali gauti papildomą finansavimą pragyvenimo išlaidoms padengti. Papildomo finansavimo (išskyrus specialiųjų poreikių atvejį), dydį ir taikytinus kriterijus nustato Švietimo mainų paramos fondas. Dėl socialinės stipendijos studentas kreipiasi į Tarptautinių ryšių departamento Akademinio mobilumo skyrių ir pateikia dokumentus, įrodančius socialiai remtino studento statusą:
	1. papildomą finansavimą gali gauti nuolatinių ar ištęstinių studijų studentas iš Lietuvos, dalyvaujantis studijų mobilumo veikloje, tik tuo atveju, jei ne vėliau kaip iki finansinės mobilumo sutarties pasirašymo dienos raštu pateikia prašymą papildomam finansavimui gauti ir pažymą apie paskirtą valstybinio studijų fondo socialinę stipendiją, išduotą Universiteto Studentų reikalų departamento;
	2. papildomą finansavimą gali gauti nuolatinių studijų studentas iš užsienio, dalyvaujantis studijų mobilumo veikloje, tik tuo atveju, jei atitinka bent vieną iš šių reikalavimų:
10. yra ne vyresnis kaip 25 metų ir jam iki pilnametystės įstatymų nustatyta tvarka buvo nustatyta globa (rūpyba);
11. studento tėvai (arba vienas iš tėvų) yra mirę;
12. studentas turi nustatytą 45 procentų arba mažesnį darbingumo lygį arba sunkų ar vidutinį neįgalumo lygį;
13. studentas ne vėliau kaip iki finansinės mobilumo sutarties pasirašymo dienos Tarptautinių ryšių departamento Akademinio mobilumo skyriui pateikia prašymą raštu papildomam finansavimui gauti ir minėtus reikalavimus pagrindžiančių dokumentų oficialų vertimą į anglų kalbą, patvirtintą notaro ar konsulinės įstaigos.
14. Programos studijų laikotarpis negali būti trumpesnis nei 3 mėn. ir viršyti 12 mėn. per studijų pakopą. Bendra Programos mobilumo (-ų) trukmė per studijų pakopą negali viršyti 12 mėn., nepriklausomai ar finansavimas buvo skirtas visiems mobilumo mėnesiams. Bendra mobilumo trukmė apskaičiuojama įvertinus visas mobilumų rūšis (studijoms ir praktikai) ir skaičių dienomis.
15. Programos studento teisės ir pareigos yra apibrėžtos „Erasmus“ studento chartijoje, kuri pateikta interneto svetainėje adresu <https://ec.europa.eu/programmes/erasmus-plus/resources/documents/applicants/student-charter_en>.

**III SKYRIUS**

**ATRANKA MAINŲ STUDIJOMS**

1. Studentai dalyvauti Programoje atrenkami konkurso būdu.
2. Atranka mainų studijoms pagal Programą organizuojama du kartus per metus, remiantis Studijų prorektoriaus potvarkiu. Vasario – kovo mėnesį skelbiama atranka studijoms ateinančių mokslo metų rudens semestrui ir visiems mokslo metams. Rugsėjo mėnesį skelbiama papildoma atranka į likusias laisvas vietas tų pačių akademinių metų pavasario semestrui. Atrankų datos skelbiamos Universiteto svetainėje http://ktu.edu/erasmus ir studijų kalendoriuje.
3. Vadovaujantis ES Aukštojo mokslo programų įgyvendinimo Lietuvoje ekspertų komisijos 2011 m. sausio 10 d. nutartimi Nr. NV-5, į Programos studijų vietas gali pretenduoti visi pagrindinių ir ištęstinių studijų formos, I, II ir III studijų pakopos studentai, atitinkantys šiuos privalomus atrankos kriterijus, ir atsižvelgiant į tai, kad atrankos metu prioritetas skiriamas nuolatinių studijų formos studentams:
	1. baigti bent vieni akademinių studijų metai tos pačios studijų srities, kaip ir pageidaujamos studijuoti užsienyje (į programos studijas negali vykti pirmojo kurso ir baigiamojo semestro studentai);
	2. pasirinktas studijų planas priimančiojoje institucijoje atitinka Universiteto studijų programą;
	3. studento studijų rezultatų vidurkis iki planuojamo studijų laikotarpio pradžios yra ne žemesnis nei 6,5 balo. Studentas, turintis akademinių skolų, dalyvauti atrankoje ir išvykti į mainų studijas negali;
	4. užsienio kalbos lygis yra ne žemesnis nei B2 pagal Bendruosius Europos kalbų metmenis arba lygiavertis pagal kitus tarptautinius užsienio kalbos testus;
	5. studento motyvacija studijuoti užsienyje aiški ir pagrįsta.
4. Studento konkursinis balas skaičiuojamas pagal formulę: KB = (vidurkis \* 0,6) + (užsienio kalbos testo įvertinimas \* 0,3) + (motyvacija \* 0,1). Jei tarp privalomus atrankos kriterijus tenkinančių ir vienodą konkursinį balą turinčių kandidatų kyla konkursas dėl konkrečios studijų vietos, pagrindiniai atrankos kriterijai – studento akademiniai rezultatai ir studento dalyvavimas studentiškų organizacijų veikloje.
5. Studentas, norintis dalyvauti atrankoje, turi užpildyti internetinę registracijos anketą ir prie anketos pridėti šių dokumentų kopijas:
	1. einamosios studijų pakopos visų sesijų rezultatų akademinę pažymą; magistrantai ir doktorantai – paskutinės baigtos studijų pakopos diplomo priedėlį ir einamosios studijų pakopos sesijų rezultatus;
	2. užsienio kalbos mokėjimą patvirtinantį pažymėjimą, išduotą Universiteto Užsienio kalbų centro ne anksčiau kaip prieš 2 metus, ar kitą kalbinę kompetenciją įrodantį dokumentą (IELTS, TOEFL ir kt.), išduotą ne anksčiau kaip prieš 2 metus. Testai Universitete organizuojami prieš kiekvieną atranką;
	3. motyvacinį laišką.
6. Atranką per 7 darbo dienas po paraiškų pateikimo termino vykdo fakultetas, kuriame studijuoja kandidatas. Fakulteto dekano įsakymu sudaroma atrankos komisija, į kurios sudėtį įtraukiamas Akademinio mobilumo skyriaus atstovas. Atrankos posėdžio data ir vieta skelbiama Universiteto svetainėje http://ktu.edu/erasmus ir fakultetų skelbimų lentose.
7. Dalyvavimas atrankos posėdyje yra privalomas. Posėdyje nedalyvaujančių kandidatų paraiškos nesvarstomos ir jie nedalyvauja konkurse, išskyrus atvejus, kai dėl pateisinamos priežasties kandidatas negali atvykti į atrankos posėdį ir apie tai iš anksto informuoja fakulteto tarptautinių ryšių koordinatorių.
8. Atrankos rezultatai per 5 darbo dienas po atrankos posėdžio išdėstomi protokole, kuriame išvardijami visi atrankoje dalyvavę ir atrinkti studentai bei pateikiamas papildomų kandidatų sąrašas. Protokolo kopija pateikiama Akademinio mobilumo skyriui. Atrankų rezultatai skelbiami individualiai, kiekvienam atrinktam studentui išsiunčiant pranešimą elektroniniu paštu. Apie tolimesnes procedūras ir teiktinus dokumentus studentai informuojami elektroniniu paštu per 7 dienas po atrankų rezultatų paskelbimo. Už studentų informavimą po atrankų atsakingas Akademinio mobilumo skyriaus koordinatorius.
9. Kiekvienas studentas, kuris dalyvavo mainų studijų atrankos konkurse, turi teisę Atrankos komisijos pirmininkui pateikti motyvuotą užklausą dėl atrankos konkurso rezultatų išaiškinimo per 5 darbo dienas po atrankos konkurso rezultatų paskelbimo dienos.
10. Išnagrinėjęs prašymo motyvus per 5 darbo dienas, Atrankos komisijos pirmininkas gali prašymą atmesti, pateikdamas motyvuotą paaiškinimą, arba panaikinti sprendimą ir organizuoti naują Atrankos komisijos posėdį.
11. Priimančioji institucija ir studijų semestras gali būti keičiami po atrankos, bet dar neprasidėjus studijų laikotarpiui ir nepasirašius trišalės studijų sutarties. Šiais individualiais atvejais sprendimą dėl priimančiosios institucijos keitimo priima fakulteto tarptautinių ryšių koordinatorius ir informuoja Akademinio mobilumo skyrių.

**IV SKYRIUS**

**MOBILUMO VEIKLOS ORGANIZAVIMAS IR VYKDYMAS PRIEŠ MOBILUMĄ**

1. Patvirtinus mainų studijoms pagal Programą išvykstančių studentų sąrašus ir priimančiąsias aukštąsias mokyklas, studentai nominuojami partnerinėse institucijose. Už studentų nominavimą atsakingi fakultetų tarptautinių ryšių koordinatoriai.
2. Nominuoti studentai registruojasi priimančiosiose institucijose pagal jų reikalavimus ir pateikia reikalaujamus dokumentus (registracijos anketą, studijų sutartį, užsienio kalbos mokėjimą patvirtinantį dokumentą ir kitus papildomus priimančiosios institucijos reikalaujamus dokumentus).
3. Studentas turi paruošti ir suderinti studijų planą su fakulteto tarptautinių ryšių koordinatoriumi ir priimančiosios institucijos atstovu. Fakulteto tarptautinių ryšių koordinatorius, pasitelkęs studijų programos vadovą, nustato, ar numatomi studijuoti studijų moduliai tinka pasirinktajai studento studijų programai, ar nedubliuoja jau studijuotų modulių, ar kompensuoja studijų Universitete tarpsnį, atitinkantį išvykimo studijuoti kitur laikotarpį, esant reikalui, jų parinkimą pakoreguoja. Suderintas studijų planas išdėstomas elektroninėje studijų sutartyje, kuri yra pildoma internetinėje sistemoje <https://www.learning-agreement.eu/start/> ir kurią pasirašo studentas, fakulteto studijų prodekanas ir priimančiosios institucijos atstovas. Elektroninės studijų sutarties keitimas gali būti atliekamas per mėnesį nuo studijų pradžios datos.
4. Gavęs teigiamą atsakymą iš pasirinktos aukštosios mokyklos bei pakvietimo dokumentus, studentas rašo prašymą išvykti ir pateikia jį fakulteto tarptautinių ryšių koordinatoriui. Remiantis šiuo prašymu Akademinėje informacinėje sistemoje išleidžiamas potvarkis dėl išvykimo į dalines studijas, kurį pasirašo fakulteto dekanas. Studijų įmokas mokantiems studentams potvarkis dėl išvykimo į dalines studijas išleidžiamas tik sumokėjus studijų įmoką už ateinantį semestrą.
5. Su studentu pasirašoma finansinė sutartis, kurioje nurodomas finansuojamas laikotarpis ir finansavimo suma. Finansinę sutartį pasirašo studentas, Tarptautinių ryšių departamento direktorius ir Akademinio mobilumo skyriaus koordinatorius. Sutartis įsigalioja tą dieną, kai ją pasirašo paskutinioji iš šalių.
6. Studijų užsienyje laikotarpio pradžioje dalyvis turi atlikti pirmąjį privalomąjį kalbos vertinimą internetu. Prisijungimo prie testo duomenys išsiunčiami į studento elektroninį paštą.
7. Visi su išvykimo pagal Programą mobilumu susiję dokumentai, išskyrus finansinę sutartį, gali būti skenuoti ir siunčiami elektroniniu paštu, nebent priimančioji institucija reikalauja kitaip. Visų dokumentų kopijas reikia pristatyti į Universiteto Akademinio mobilumo skyrių.

**V SKYRIUS**

**MOBILUMO VEIKLOS APMOKĖJIMAS**

1. Finansavimas mainų studijoms pagal Programą yra skiriamas studijų prorektoriaus potvarkiu po to, kai studentas pasirašo finansinę sutartį.
2. Suma už mobilumo laikotarpį nustatoma mobilumo mėnesių skaičių padauginus iš stipendijos sumos, skirtos priimančiajai šaliai. Jei mėnesis nepilnas, stipendija apskaičiuojama padauginus nepilno mėnesio dienas iš 1 / 30 vieneto sumos per mėnesį.
3. Stipendija išmokama studentui dviem etapais:
	1. išankstinis apmokėjimas, lygus 90 % už mobilumą paskaičiuotos sumos, pervedamas į asmeninę studento sąskaitą ne vėliau kaip per 30 kalendorinių dienų nuo tos dienos, kai sutartį pasirašo abi šalys. Jeigu studentas pagal nurodytus terminus laiku nepateikia pagrindžiančių dokumentų (priėmimo laiško, studijų sutarties) arba neatlieka pirmojo kalbos vertinimo internetu, išankstinio finansavimo mokėjimas gali būti atliktas vėliau.
	2. likusi stipendijos dalis, lygi 10 % už mobilumą paskaičiuotos sumos, studentui išmokama sugrįžus ir pateikus mobilumą patvirtinančius dokumentus (išbūto laiko pažymą, akademinę pažymą) ne vėliau kaip per 45 kalendorines dienas. Paskutinę dalinių studijų dieną studentui išsiunčiami prisijungimo duomenys prie Europos Komisijos internetinės apklausos anketos, kurios pateikimas laikomas dalyvio prašymu išmokėti likusią finansinės paramos sumą. Finansinės paramos galutinės sumos mokėjimui studentas studijų laikotarpio pabaigoje turi atlikti antrąjį kalbos vertinimą internetu.
4. Galutinė stipendijos suma mobilumo laikotarpiui nustatoma pagal faktinę studijų trukmę mėnesiais ir papildomomis kalendorinėmis dienomis, studentui pateikus išbūto laiko pažymą, patvirtinančią faktines studijų pradžios ir pabaigos datas. Jeigu patvirtintas mobilumo laikotarpis yra trumpesnis nei tas, kuris yra nurodytas finansinėje sutartyje, ir skirtumas yra didesnis kaip 5 dienos, paramos likutis išmokamas pagal patvirtintą mobilumo laikotarpį perskaičiavus finansinės paramos sumą. Studentas per 45 kalendorines dienas į nurodytą sąskaitą privalo grąžinti finansinės paramos dalį už laikotarpį, kuris nėra įtrauktas į priimančios institucijos patvirtinimą, jei studentui išmokėta paramos dalis yra didesnė nei pagal patvirtintą mobilumo laikotarpį perskaičiuota suma. Jeigu patvirtintas mobilumo laikotarpis yra ilgesnis nei tas, kuris yra nurodytas finansinėje sutartyje, institucija gali keisti finansinės sutarties su studentu sąlygas ir skirti paramą papildomoms dienoms atsižvelgiant į ilgesnę trukmę, su sąlyga, kad institucija turi nepanaudotų dotacijos lėšų mobilumo veikloms.
5. Stipendija arba jos dalis turi būti grąžinta, jeigu studentas nesilaiko finansinės sutarties nuostatų. Jeigu sutartis nutraukiama prieš terminą, jis privalo grąžinti jau išmokėtą dotacijos sumą. Tačiau, jei studentas negali vykdyti mobilumo veiklos dėl nenugalimos jėgos aplinkybių, jis, pateikęs tai pagrindžiančius dokumentus, turi teisę gauti paramos sumą, atitinkančią faktinę mobilumo laikotarpio trukmę. Likusios lėšos turi būti grąžintos. Sprendimą konkrečiu atveju priima Institucinis ERASMUS+ koordinatorius, kuris apie tokius atvejus informuoja Švietimo mainų paramos fondą.

**VI SKYRIUS**

**ATSISKAITYMAS IR REZULTATŲ ĮSKAITYMAS PO MOBILUMO**

1. Mobilumo rezultatai yra pripažįstami laikantis „Erasmus“ aukštojo mokslo chartijos principų ir Universiteto studijų rezultatų įskaitymo tvarkos.
2. Studentas, sugrįžęs po Programos studijų užsienio aukštojoje mokykloje, per 30 dienų nuo dalinių studijų pabaigos Akademinio mobilumo skyriui pateikia šiuos dokumentus:
	1. išbūtą laiką patvirtinančią pažymą, pasirašytą priimančiosios institucijos;
	2. akademinės pažymos apie išklausytus bei atsiskaitytus dalykus ir jų įvertinimus kopiją.
3. Studentas, sugrįžęs po programos studijų užsienio aukštojoje mokykloje, per 30 dienų nuo dalinių studijų pabaigos fakultetui pateikia šiuos dokumentus:
	1. išbūtą laiką patvirtinančios pažymos, pasirašytos priimančiosios institucijos, kopiją;
	2. akademinę pažymą apie išklausytus bei atsiskaitytus dalykus ir jų įvertinimus;
	3. prašymą dėl leidimo tęsti studijas.
4. Studijų rezultatai įskaitomi pagal Universitete galiojančią Studijų rezultatų įskaitymo tvarką, jeigu nenustatoma sutarties reikalavimų pažeidimų dėl studijuotų dalykų, buvo susitarta dėl studijuojamų dalykų keitimo ir susitarimas patvirtintas visų trijų šalių pasirašytame sutarties keitime.
5. Pasibaigus mobilumo užsienyje laikotarpiui, dalyvis turi užpildyti ir pateikti Europos Komisijos internetinės apklausos anketą ir atlikti antrąjį privalomąjį kalbos vertinimą internetu. Prisijungimo prie anketos ir testo duomenys išsiunčiami į studento elektroninį paštą.

**VII SKYRIUS**

**BAIGIAMOSIOS NUOSTATOS**

1. Tvarka papildo kitas galiojančias Kauno technologijos universiteto tvarkas, reglamentuojančias studentų dalyvavimą mobilumo Programoje.
2. Reikalingų dokumentų formos skelbiamos Universiteto tinklapyje, adresu <http://ktu.edu/erasmus>.
3. Tvarka keičiama arba papildoma Universiteto rektoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_